La mascara la rapresenta lo spirito de la realtà che la riproduse. Par questo l’inportante no la xe la somejansa, ma el significado che se ghe da a i segni. Tute le mascare le ga oci e nasi, ma le pol anca verghe bechi e ali, anca quando le rapresenta realtà che no le ga ste robe en te la verità fisica. On omo co le ali el pol voler dir la capasità de uno de volar co el so spirito. El beco e pol voler rapresentar la mascara de on osel, ma anca n’omo bon de incarnarse en on falco e ndar lontano par conosar la verità. Tuti i segni – oci seradi o streti, noso longo o corto, fronte alta o basa, etc. – i va capidi a l’interno de la cultura che la ga prodoto la mascara. No ghe xe sinboli universali. Normalmente, i sinboli pi inportanti i se riferise a la sesualità (peni, vagine, seni) a la belesa (oci, recie, zigomi), a la sagesa (fronte, naso) e a lo stato de la persona (vivo o morto-vivente). Le mascare de i animali le pol servir par sotolinear na propietà, vera o presunta, de sti animali. En sto senso, se antropoformisa l’animal par utilixar el valor chel rapresenta. Ste mascare le pol anca rapresentar l’animal steso. Alora le vien usade par parlar col spirito de l’animal par domandarghe de lasar en paxe la zente o de esare disponibile a la cacia.